Nigʻmatilla Yoʻldoshev. Yoʻldoshev Nigʻmatilla Toʻlqinovich — Oʻzbekiston Respublikasi Bosh prokurori (2019-yildan), 2019-yildan Oʻzbekiston milliy kurash federatsiyasi prezidenti, 2015—2019-yillarda Oʻzbekiston Respublikasi Oliy Majlisi Senatining raisi, Oʻzbekiston Prezidenti Islom Karimovning vafotidan keyin, 2016-yil 2-sentabrdan 8-sentabrgacha — Prezident vazifasini vaqtincha bajaruvchi, 2011—2015-yillarda Adliya vaziri. Biografiyasi. Maʼlumoti — oliy, 1985-yilda Toshkent Davlat Universitetining yuridik fakultetini tamomlagan. 1985—1986 — Toshkent viloyati Olmaliq shahar prokuraturasining ish oʻrganuvchisi. 1986—1991 — Toshkent viloyati Olmaliq shahar prokuraturasining tergovchisi. 1991—1992 — Toshkent shahri Yunusobod tumani prokuraturasining tergovchisi. 1992—1995 — Toshkent shahar prokuraturasining katta tergovchisi. 1995—1997 — Oʻzbekiston Respublikasi Bosh prokuraturasi ichki ishlar vazirligi idoralarida tergov va surishtiruv ustidan nazorat boshqarmasi prokurori. 1997—2000 — Oʻzbekiston Respublikasi Bosh prokuraturasi tergov bosh boshqarmasining tashkiliy-uslubiy boʻlimi boshligʻi. 2000—2003 — Oʻzbekiston Respublikasi Bosh prokuraturasi ichki xavfsizlikni taʼminlash inspeksiyasining boshligʻi. 2003—2006 — Oʻzbekiston Respublikasi Prezidentining huquqni muhofaza qiluvchi va nazorat idoralari faoliyatini muvofiqlashtirish boʻyicha Davlat maslahatchisi xizmatining prokuratura idoralari faoliyati masalalari boʻyicha yetakchi inspektori. 2006—2008 — Oʻzbekiston Respublikasi Bosh prokuraturasi huzuridagi Soliq, valyutaga oid jinoyatlarga va jinoiy daromadlarni legallashtirishga qarshi kurashish departamenti boshligʻi. 2008—2011 — Oʻzbekiston Respublikasi Bosh prokurorining oʻrinbosari. 2011—2015 — Oʻzbekiston Respublikasi Adliya vaziri. 2015-yil 20-yanvarda Senat aʼzoligiga Prezident tomonidan tayinlandi. 23-yanvar kuni Senat raisi etib saylandi. 2019-yil 20-iyunda Senat aʼzoligidan olindi. 2016-yil 2-sentabrda Oliy Majlis palatalarining qarori bilan Oʻzbekiston Prezidenti vazifasini vaqtincha bajaruvchi etib tayinlandi. 8-sentyabr kuni Prezident vakolatlarini bajarish mas’uliyatini vaqtinchalik Bosh vazir Shavkat Mirziyoyevga topshirishini eʼlon qildi. 2019-yil 20-iyundan hozirga qadar Oʻzbekiston Respublikasi Bosh prokurori. 2019-yil 7-oktyabrdan — Oʻzbekiston milliy kurash federatsiyasi prezidenti. 2025-yil 14-yanvardan – Oʻzbekiston sport kurashlari assotsiatsiyasi prezidenti.